Virallinen lehti nro C 098 , 09/04/1999 s. 0491



A4-0478/98 Päätöslauselma komission tiedonannosta «Rasismin vastainen toimintasuunnitelma» (KOM(98)0183 - C4-0253/98) Euroopan parlamentti, joka - ottaa huomioon komission tiedonannon (KOM(98)0183 - C4-0253/98), - ottaa huomioon 15. heinäkuuta 1996 hyväksytyn rasismin ja muukalaisvihan vastaista taistelua koskevan yhteisen toiminnan ((EYVL L 185, 24.7.1996, s. 5.)), - ottaa huomioon lukuisat rasismin, muukalaisvihan ja etnisiin syihin perustuvien karkotusten vastaista taistelua koskevat päätöslauselmansa, - ottaa huomioon Euroopan unionista tehdyn sopimuksen F artiklan sekä Amsterdamin sopimuksella muutetun Euroopan unionista tehdyn sopimuksen 6 ja 29 artiklan, joista erityisesti 29 artiklan mukaan «vapauteen, turvallisuuteen ja oikeuteen perustuvan alueen» luomisessa on tärkeätä rasismin ja muukalaisvihan ehkäiseminen ja torjunta, - ottaa huomioon EY:n perustamissopimuksen 13 artiklan Amsterdamin sopimuksella muutetussa muodossa, jossa todetaan, että lukuisten syrjinnän muotojen vastainen taistelu kuuluu yhteisön tehtäviin, ja viitataan erityisesti rotuun, etniseen alkuperään ja uskontoon perustuvan syrjinnän vastaiseen taisteluun, - ottaa huomioon Euroopan unionista tehdyn sopimuksen 7 artiklan sellaisena kuin se on muutettuna Amsterdamin sopimuksella kansanvallan ja oikeusvaltion periaatteita vakavasti ja jatkuvasti rikkovan jäsenvaltion suhteen toteutettavista toimenpiteistä, - ottaa huomioon Eurooppa-neuvoston Kööpenhaminassa vuonna 1993 vahvistamat «Kööpenhaminan perusteet» Keski- ja Itä-Euroopan maiden ja Kyproksen liittymiselle Euroopan unioniin, - ottaa huomioon rasismia ja muukalaisvihaa käsittelevän neuvoa-antavan komitean (Kahn-komitea) hyväksymän rasismin vastaista yhteiskuntaa kannattavien eurooppalaisten poliittisten puolueiden peruskirjan, - ottaa huomioon kansalaisvapauksien ja sisäasiain valiokunnan mietinnön sekä ulko- ja turvallisuusasiain sekä puolustuspolitiikan valiokunnan ja työllisyys- ja sosiaaliasiain valiokunnan lausunnot (A4-0478/98), A. katsoo, että rotuun, etniseen alkuperään tai uskontoon perustuvan syrjinnän vastaisessa taistelussa on järkevää ja tarpeellista ryhtyä kohdistettuihin ja käytännöllisiin toimiin yhteisön tasolla, mukaan lukien syrjinnän kieltävä lainsäädäntö, jotta on mahdollista toimia tehokkaasti Euroopassa esiintyvää rasismia ja muukalaisvihaa vastaan, B. katsoo, että yhteiskunnan itsensä on ensisijaisesti käytävä läpi rasismin vastainen taistelu ja että viranomaisten on tätä tukiessaan kunnioitettava kansalaisjärjestöjen itsenäisyyttä ja edistettävä sitä, että ne kantavat vastuun itsenäisesti, jotta ehkäistään näiden järjestöjen «valtiollistuminen», C. katsoo, että on olennaista liittää syrjityt ryhmät aktiivisesti rasismin vastaiseen taisteluun torjumalla sekä rasismin ilmaisuja ja rasistista kohtelua että tiettyjä syitä kielteisten käsitysten muodostumiseen, kuten sosiaalis-sivistyksellistä marginalisoitumista, etnisten ryhmien keskinäistä rasismia ja (joissain tapauksissa) korkeita rikollisuuslukuja, D. pitää toimintasuunnitelmassa valittua 'yhteisvoimin työskentelyn' -lähestymistapaa erittäin myönteisenä; toteaa, että tässä yhteydessä uskonnolliset ja elämänkatsomukselliset järjestöt on kuitenkin epäoikeudenmukaisesti jätetty mainitsematta; katsoo, että rasismin vastaisen taistelun kannalta ei ole kannattavaa jättää huomiotta näiden järjestöjen laajaa verkostoa ja voimakasta yhteiskuntaan juurtuneisuutta, E. katsoo, että eurooppalaisten kansalaisjärjestöjen verkostojen tehokkuuden ja vaikutuksen kannalta on yleisesti välttämätöntä liittää nämä tiiviisti yhteiskuntaan niin, että suositaan yhteiskunnan jo itsensä tuottamia aloitteita ja verkostoja, F. on tietoinen poliittisten puolueiden tehtävistä ja velvollisuuksista demokraattisessa prosessissa ja vakuuttunut, että vapaus harjoittaa poliittisia oikeuksia kuuluu luonnostaan demokraattiseen prosessiin, ja siihen voi ja tulee liittyä syrjimättömyyden periaatteen tiukka noudattaminen, G. toteaa, että komission ehdottamassa lähestymistavassa, jonka mukaan rasismin torjunta otetaan osaksi muuta politiikkaa, ei käsitellä EU:n ulkopolitiikkaa, vaikka tämä politiikan ala, tai sen puuttuminen, on jo useasti johtanut kansojen ja etnisten ryhmien välisiin jännityksiin (kuten EU:n toimet Bosnian ja Kosovon konflikteissa), H. ottaa huomioon, että Starting Line -ryhmän ehdotuksilla rasismin vastaista toimintaa ja yhtäläisten oikeuksien edistämistä koskeviksi lainsäädäntötoimiksi on Euroopan unionissa laaja kannatus sekä Euroopan parlamentissa että sen ulkopuolella, I. katsoo, että Amsterdamin sopimuksen 13 artiklassa mainitut syrjintäperusteet (sukupuoli, rotu, etninen alkuperä, uskonto tai vakaumus, vammaisuus, ikä ja sukupuolinen suuntautuminen) eroavat laadullisesti toisistaan erittäin paljon ja myös alat, joihin syrjinnän torjuminen yhteiskunnassa kohdistuu (työmarkkinat, koulutus, terveydenhuolto, sosiaaliturva, asuminen ja palvelut), ja siis myös niiden suhteen toteutettavat toimenpiteet eroavat toisistaan laadullisesti, J. katsoo, että rasismin ja muukalaisvihan vastainen yhteinen toiminta sisältää eri jäsenvaltioiden rikosoikeudellisten säännösten lähentämisen tärkeillä aloilla (julkinen yllytys rasistiseen syrjintään, ihmiskuntaa vastaan tehtyjen rikosten julkinen puolustaminen, juutalaisten joukkomurhan kieltäminen, rasistisen ja muukalaisvihamielisen aineiston levittäminen, kuuluminen ryhmiin, joissa esiintyy syrjintää, väkivaltaa tai rotuun, etniseen alkuperään tai uskontoon perustuvaa vihaa), K. katsoo, että tietyt nykyiset yhteistyöohjelmat, kuten yhteistyötä oikeusasioissa koskeva Grotius-ohjelma, poliisiyhteistyötä koskeva Oisin-ohjelma sekä maahanmuuttopolitiikkaa koskeva Odysseus-ohjelma antavat tärkeän mahdollisuuden tukea hankkeita, joiden tavoitteena on parantaa rasismin ja muukalaisvihan torjumisen alalla toimivien henkilöiden tietoja, L. katsoo edelleen, että ennen uusia rikosoikeuden alaan kuuluvia lainsäädäntötoimia tulisi odottaa yhteisen toiminnan tulosten arvioinnin julkaisemista, jotta voidaan paremmin arvioida tarve edelleen lähentää rikosoikeudellisia säännöksiä; Yleistä 1. Pahoittelee, että rasismin vastaiseen toimintasuunnitelmaan sisältyy niin vähän konkreettisia ehdotuksia niihin liittyvine tavoitteineen, määräaikoineen ja rahoitusmahdollisuuksineen; 2. Suosittelee komissiota tukemaan poliittisia ja koulutukseen liittyviä aloitteita, jotka tukevat vähemmistöryhmien, mukaan lukien roma- ja sinti-mustalaiset, hyväksyntää jäsenvaltioiden yhteiskunnissa ja esteiden poistamista sellaisten uskonnollisten velvoitteiden suorittamiselta, jotka eivät sinällään loukkaa muiden oikeuksia; 3. Pitää myönteisenä Euroopan unionin yhteisrahoittaman eurooppalaisen rasismin vastaisen verkoston perustamista, joka yhdistää järjestöjä, jotka toimivat rasismia vastaan, yhtäläisten oikeuksien puolesta sekä rasismin vastaisten lainsäädäntötoimien ja Euroopan tasoisten ja kansallisten toimien edistämiseksi; Kumppanuussuhteiden lähestymistapa 4. Kannattaa komission valitsemaa kumppanuussuhteiden lähestymistapaa, jonka avulla toimintasuunnitelma yhdistää rasismin vastaiseen toimintaan Euroopan unionissa kaikki toimijat, joita asia koskee - kansalaiset, kansalliset ja paikalliset viranomaiset, hallituksista riippumattomat järjestöt, työmarkkinaosapuolet, tiedotusvälineet ja urheilujärjestöt - ja toivoo, että komissio täyttää omat näihin kumppanuussuhteisiin liittyvät tehtävänsä niin, että yhteiskunnallisten kumppanien itsenäisyyttä kunnioitetaan, ja pitää rasismin vastaisen taistelun tehokkuuden kannalta välttämättömänä, että myös uskonnolliset ja elämänkatsomukselliset järjestöt otetaan mukaan tähän toimintaan; 5. Kehottaa komissiota tukemaan ensisijaisesti syrjittyjen ryhmien hankkeita, joilla torjutaan rasismin ilmauksia, lisätään vastustusta ja torjutaan kielteisten käsitysten muodostumisen syitä; 6. Kehottaa komissiota antamaan - joustavin myöntämisperustein - myös tulevaisuudessa tukeaan pienille paikallisille kansalaisjärjestöille, jotka tekevät usein dynaamisia ja uudistavia aloitteita monikulttuurisen ja suvaitsevaisen yhteiskunnan edistämiseksi ja rasismin ja muukalaisvihan torjumiseksi; 7. Vaatii, että komissio kunnioittaa kansalaisjärjestöjen riippumattomuutta, niiden luovuutta ja valtuuksia sekä verkostoja, jolloin vältytään byrokraattiselta puuttumiselta niiden toimintaan, ja pyytää komissiota kiinnittämään huomiota erityisesti vapaaehtoisjärjestöjen muodostamien verkostojen keskinäisiin suhteisiin; 8. Kehottaa EU:n jäsenvaltioiden poliittisia puolueita ja Euroopan poliittisia ryhmiä hyväksymään rasismin vastaista yhteiskuntaa kannattavien eurooppalaisten poliittisten puolueiden peruskirjan ja noudattamaan sitä; 9. Pyytää komissiota laatimaan rasismin vastaisiin toimiin tarkoitetun budjettikohdan määrärahojen hallinnointia koskevan kertomuksen, jossa se käsittelee erityisesti prioriteetteja tukianomusten myöntämisessä, tuen myöntämistä koskevaa päätöksentekomenettelyä, tuen myöntämisen perusteita ja erityisesti 25 000 ecun taloudellisen alarajan muuttamista sekä rahoitusmahdollisuuksien avaamista hakijavaltioille; Rasismin torjunnan ottaminen osaksi muuta politiikkaa 10. Tukee komission ehdottamaa lähestymistapaa, jossa rasismin torjunta otetaan osaksi muuta politiikkaa, mutta pitää erittäin tärkeänä, että yksi komission jäsen on aina päävastuussa kaikista rasismin torjunnan toimista ja toimii aloitteiden tekijänä; 11. Kehottaa komissiota myös arvioimaan kaikkea yhteisön lainsäädäntöä ja ohjelmia keinoina kehittää lähestymistapaa, jonka mukaan rasismin torjunta otetaan osaksi muuta politiikkaa, rasismin ja syrjinnän torjumiseksi; tukee komission aikomusta noudattaa horisontaalista lähestymistapaa niin, että kaikkien yksiköiden huomio kiinnitetään siihen, millainen vaikutus niiden politiikalla on rasismiongelmaan; kehottaa samanlaisen lähestymistavan ottamista käyttöön myös neuvoston sihteeristössä; 12. Kehottaa komissiota mahdollistamaan tuen myöntämistä koskevissa ehdoissaan unionin jäsenyyttä hakeneiden Keski- ja Itä-Euroopan maiden ja Kyproksen yhteiskunnallisten kumppanien kanssa yhdessä toteutettavien hankkeiden rahoituksen ja vaatii, että rodun ja etnisen alkuperän perusteella tapahtuvan syrjinnän vastaiset hankkeet saavat merkittävämmän aseman Phare-määrärahojen jakamisessa; 13. Pyytää komissiota antamaan ministerineuvostolle ja Euroopan parlamentille tiedonannon toteuttamistaan toimista, joilla se huolehtii siitä, että sen omassa henkilöstössä on kohtuullinen eri rotujen ja etnisten vähemmistöryhmien edustus; Tiedotuksen ja viestinnän tehostaminen 14. Korostaa rasismin vaaroja koskevan tiedottamisen tärkeyttä; tiedottamisen tulee olla koko rasisminvastaisen taistelun strategian pääasia, ja katsoo tässä yhteydessä, että peruskoulun ja lukion oppilaat ja nuoret tulee ottaa mukaan osallistumaan komission keskeisiin toimiin, joita ovat televisio-ohjelmat, Europa-palvelimella sijaitseva Euroopan rasismin vastaista vuotta varten luotu Internet-sivusto sekä ehdotettu palkinto rasisminvastaisten hankkeiden keksimisestä; Lainsäädäntö 15. Pitää myönteisenä komission aikomusta käynnistää jo nyt laaja keskustelu EY:n perustamissopimukseen Amsterdamin sopimuksella sisällytetyn uuden 13 artiklan sisältämän syrjinnän kieltävän lausekkeen soveltamismahdollisuuksista sekä komission ilmoitusta antaa vuoden 1999 loppuun mennessä rasistisen syrjinnän vastaista taistelua koskeva lainsäädäntöehdotus, jossa otetaan huomioon tässä keskustelussa esiin tulleet keskeiset seikat; 16. Kehottaa komissiota käyttämään Starting Line -ryhmän ehdotuksia lähtökohtana käsiteltäessä uusia säädöksiä rasismin torjumiseksi ja yhtäläisten oikeuksien edistämiseksi; 17. Kehottaa komissiota ottamaan lainsäädäntöehdotuksissa huomioon syrjinnän syiden perustavaa laatua olevat erot samoin kuin eri elämänalueilla esiintyvän syrjinnän erityispiirteet; kehottaa siksi komissiota asettamaan etusijalle yleisten määräysten sijasta yksityiskohtaiset säännökset, jotka kattavat tarkasti kunkin syrjinnän muodon; 18. Kehottaa komissiota antamaan mahdollisimman pikaisesti Amsterdamin sopimuksen 13 artiklan mukaisen ehdotuksen rotusyrjinnän vastaiseksi direktiiviksi; kehottaa neuvostoa sitä ennen sisällyttämään kaikkiin yhteisön sosiaalialaa ja työllisyyttä koskeviin säädöksiin syrjinnän kieltävän artiklan, jota komissio ja Euroopan parlamentti ovat jo ehdottaneet vanhempainlomaa, osa-aikatyötä ja yritysten siirtoa koskevien direktiivien yhteydessä; 19. Kehottaa komissiota sitovia säännöksiä laatiessaan ryhtymään toimiin sen varmistamiseksi, että syrjinnän kohteiksi joutuneet henkilöt voivat käytännössä vedota niihin; näihin toimiin kuuluu myös avustaminen lakiin sisältyvien mahdollisuuksien käytössä (esim. perustamalla riippumattomia julkisia toimipisteitä, jotka tarjoavat uhreiksi joutuneille oikeus- ja rahoitusapua heidän oikeuksiensa voimaansaattamiseksi sekä luomalla tai parantamalla mahdollisuuksia vaatia vahingonkorvausta siviilioikeusteitse); 20. Katsoo, että yhteisön lainsäädännöstä ja oikeustapauksista saatuja naisten ja miesten yhtäläiseen kohteluun liittyviä kokemuksia olisi käytettävä mallina laadittaessa tulevaa rotusyrjinnän vastaista lainsäädäntöä ja että siihen olisi sen vuoksi sisällytettävä maininnat positiivisista toimista, välillisestä syrjinnästä ja todistustaakasta syrjintätapauksissa; 21. Kehottaa neuvostoa toimittamaan viipymättä parlamentille tulokset arvioinnista, jossa selvitettiin, missä määrin jäsenvaltiot ovat täyttäneet edellä mainitun 15. heinäkuuta 1996 hyväksytyn yhteisen toiminnan mukaiset velvollisuutensa, ja jonka oli tarkoitus valmistua kesäkuun 1998 loppuun mennessä; Poliittiset toimet 22. Kehottaa jäsenvaltioita hyväksymään vuoden 1999 työllisyyttä koskevien suuntaviivojen yhteydessä komission ehdotuksen erityisestä suuntaviivasta, joka koskee tarvetta ottaa erityisesti huomioon etniset vähemmistöt ja aktiiviset politiikat näiden integroimiseksi työmarkkinoille, sekä kehottaa jäsenvaltioita kiinnittämään vuoden 1999 toimintasuunnitelmissaan erityistä huomiota toimenpiteisiin, joilla eri tasojen välinen ja niiden sisäinen syrjintä saadaan poistettua; 23. Katsoo, että Euroopan sosiaalirahastoon (mukaan lukien Urban, Youthstart, Adapt ja Now -ohjelmat) ja Leonardo-, Sokrates- ja Nuorten Eurooppa -ohjelmiin liittyvillä toimilla on edistettävä rasismin vastaista taistelua ja etnisiä vähemmistöjä tukevaa toimintaa; 24. Kehottaa komissiota laatimaan yhdessä työmarkkinaosapuolten kanssa rotusyrjinnän torjumistoimenpiteiden toteuttamista työpaikoilla koskevat toimintaohjeet sellaisten politiikkojen ja käytäntöjen luomiseksi, joilla edistetään etnisten vähemmistöjen ja maahanmuuttajien integroimista työmarkkinoille; 25. Kehottaa komissiota tekemään yhdessä alue- ja paikallishallintoa edustavan alueiden komitean kanssa Euroopan parlamentille ja neuvostolle ehdotuksen menettelysäännöiksi, jotka koskevat syrjimättömyyden periaatetta asuntomarkkinoilla, sellaisen politiikan kehittämistä varten, jolla parannetaan siirtolaisten ja etnisten vähemmistöjen yhtäläistä kohtelua siltä osin kuin on kyse oikeudesta asuntoon; Ulkopoliittiset toimet 26. Pyytää a. neuvostoa, komissiota ja jäsenvaltioita antamaan rotuvihan ja rasismin torjunnalle erityisaseman kaikissa Euroopan unionin ulkopoliittisissa toimissa, b. neuvostoa laatimaan yhteisen kannan, jolla varmistetaan Euroopan unionin koordinoitu ja yhtenäinen toimintamalli vuonna 2000 järjestettävässä rasismin vastaisessa Yhdistyneiden kansakuntien maailmankonferenssissa; lisäksi se pyytää neuvostoa yhtymään päättäväisesti kaikkiin aloitteisiin tämän sosiaalisen, kulttuurisen ja inhimillisen epäkohdan poistamiseksi, c. muistuttamaan liittymisneuvottelujen yhteydessä komissiota siitä, että Euroopan parlamentti kiinnittää erityisesti huomiota siihen, miten hakijamaissa kohdellaan vähemmistöjä; 27. Pyytää neuvostoa ja komissiota vaatimaan yhteisön ulkopuolisilta mailta, että nämä takaavat entisille kansalaisilleen oikeuden elää vapaasti vastaanottajamaassa ja sopeutua tähän maahan mahdollisimman hyvin näiden kansalaisten alkuperämaiden hallitusten millään tavoin tähän puuttumatta; 28. Palauttaa mieliin niiden yhteisöohjelmien tukemisen tärkeyden, joilla edistetään vuoropuhelua yhteisön ulkopuolisten maiden kanssa koulutuksen, kulttuurin ja tiedotusvälineiden alalla vastavuoroisen tuntemuksen edistämiseksi sekä rasismia ja muukalaisvihaa lisäävien suuntausten tukahduttamiseksi erityisesti nuorten parissa; 29. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille sekä jäsenyyttä hakeville maille, Euroopan neuvostolle sekä Euroopan rasismin ja muukalaisvihan seurantakeskukselle.